《送元上人游仰山归泐》
宋代·王庭圭

两刹崚嶒隐翠岑，却担拄杖出烟林。来时饱吃东禅饭，归去泥添古佛金。

绝岭松篁青玉瘦，上方渔鼓白云深。是中不可著言句，且听半山鸾凤音。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。